CELEX: 32012R1261
Language: mt
Date: 2012-12-20
Title: Regolament tal-Kunsill (UE) Nru 1261/2012 tal- 20 ta’ Diċembru 2012 li jistabbilixxi għall-2013 l-opportunitajiet tas-sajd għal ċerti stokkijiet ta’ ħut u gruppi ta’ stokkijiet ta’ ħut applikabbli fil-Baħar l-Iswed

22.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 356/19
            
         REGOLAMENT TAL-KUNSILL (UE) Nru 1261/2012
   tal-20 ta’ Diċembru 2012
   li jistabbilixxi għall-2013 l-opportunitajiet tas-sajd għal ċerti stokkijiet ta’ ħut u gruppi ta’ stokkijiet ta’ ħut applikabbli fil-Baħar l-Iswed
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               L-Artikolu 43(3) tat-Trattat jipprovdi li l-Kunsill, fuq proposta mill-Kummissjoni, għandu jadotta miżuri dwar l-iffissar u l-allokazzjoni ta’ opportunitajiet tas-sajd.
            
         
               (2)
            
            
               Ir-Regolament tal-Kunsill (KE) Nru 2371/2002 tal-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skont il-Politika Komuni dwar is-Sajd (1) jistipula li l-miżuri li jirregolaw l-aċċess għall-ilmijiet u r-riżorsi u t-tkomplija sostenibbli ta’ attivitajiet tas-sajd ikunu stabbiliti b’kunsiderazzjoni tal-parir xjentifiku disponibbli u, b’mod partikolari, ir-rapport magħmul mill-Kumitat Xjentifiku, Tekniku u Ekonomiku għas-Sajd (STECF).
            
         
               (3)
            
            
               Hija r-responsabbiltà tal-Kunsill li jadotta l-miżuri dwar l-iffissar u l-allokazzjoni tal-opportunitajiet tas-sajd skont is-sajd jew il-grupp ta’ sajd, inklużi ċerti kundizzjonijiet li huma funzjonalment marbuta magħhom, kif xieraq. L-opportunitajiet tas-sajd għandhom jitqassmu fost l-Istati Membri b’tali mod li f’kull Stat Membru tiġi żgurata stabbiltà relattiva tal-attivitajiet tas-sajd għal kull stokk jew żona ta’ sajd u b’kunsiderazzjoni għall-għanijiet tal-Politika Komuni tas-Sajd stabbiliti fir-Regolament (KE) Nru 2371/2002.
            
         
               (4)
            
            
               Il-qabdiet totali permissibbli (TACs) għandhom jiġu stabbiliti abbażi tal-parir xjentifiku disponibbli, b’kunsiderazzjoni ta’ aspetti bijoloġiċi u soċjoekonomiċi filwaqt li jiżguraw trattament ġust bejn is-setturi tas-sajd, kif ukoll fid-dawl tal-opinjonijiet espressi matul il-konsultazzjoni mal-partijiet interessati.
            
         
               (5)
            
            
               L-użu tal-opportunitajiet tas-sajd stabbiliti f’dan ir-Regolament għandu jkun soġġett għar-Regolament tal-Kunsill (KE) Nru 1224/2009 tal-20 ta’ Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd (2) u b’mod partikolari għall-Artikoli 33 u 34 tiegħu dwar rispettivament ir-reġistrar ta’ qabdiet u sforz tas-sajd u n-notifika ta’ data dwar l-eżawriment tal-opportunitajiet tas-sajd. Għalhekk, huwa meħtieġ li jiġu speċifikati l-kodiċijiet li l-Istati Membri għandhom jużaw meta ibagħtu d-data lill-Kummissjoni relatata mal-ħatt l-art tal-istokkijiet soġġetti għal dan ir-Regolament.
            
         
               (6)
            
            
               F’konformità mal-Artikolu 2 tar-Regolament tal-Kunsill (KE) Nru 847/96 tas-6 ta’ Mejju 1996 li jintroduċi kundizzjonijiet addizzjonali għall-amministrazzjoni minn sena għal sena tat-TAC u l-kwoti (3), iridu jiġu identifikati l-istokkijiet li huma soġġetti għad-diversi miżuri msemmija fih.
            
         
               (7)
            
            
               Sabiex tkun evitata l-interruzzjoni tal-attivitajiet tas-sajd u sabiex jiġi żgurat l-għajxien tas-sajjieda tal-Unjoni, huwa importanti li dawn iż-żoni ta’ sajd jinfetħu fl-1 ta’ Jannar 2013. Għal raġunijiet ta’ urġenza, dan ir-Regolament għandu jidħol fis-seħħ immedjatament wara l-pubblikazzjoni tiegħu,
            
         ADOTTA DAN IR-REGOLAMENT:
   KAPITOLU I
   
      KAMP TA’ APPLIKAZZJONI U DEFINIZZJONIJIET
   
   Artikolu 1
   Suġġett
   Dan ir-Regolament jistabbilixxi l-opportunitajiet tas-sajd għall-2013 għal ċerti stokkijiet ta’ ħut u gruppi ta’ stokkijiet ta’ ħut fil-Baħar l-Iswed.
   Artikolu 2
   Kamp ta’ applikazzjoni
   Dan ir-Regolament għandu japplika għall-bastimenti tal-UE li joperaw fil-Baħar l-Iswed.
   Artikolu 3
   Definizzjonijiet
   Għall-finijiet ta’ dan ir-Regolament, għandhom japplikaw id-definizzjonijiet li ġejjin:
   
               (a)
            
            
               “GFCM” tfisser il-Kummissjoni Ġenerali tas-Sajd għall-Mediterran.
            
         
               (b)
            
            
               “Il-Baħar l-Iswed” tfisser is-subżona ġeografika 29 kif definit fl-Anness I tar-Regolament (UE) Nru 1343/2011 tal-Parlament Ewropew u tal-Kunsill tat-13 ta’ Diċembru 2011 dwar ċerti dispożizzjonijiet għas-sajd fiż-żona tal-Ftehim tal-GFCM (Kummissjoni Ġenerali tas-Sajd għall-Baħar Mediterran) (4) u fir-riżoluzzjoni GFCM/33/2009/2;
            
         
               (c)
            
            
               “bastiment tal-UE” tfisser bastiment tas-sajd li jtajjar il-bandiera ta’ Stat Membru u li jkun irreġistrat fl-Unjoni;
            
         
               (d)
            
            
               “qabda totali permissibli (TAC)” tfisser il-kwantità li tista’ tittieħed minn kull stokk kull sena;
            
         
               (e)
            
            
               “kwota” tfisser proporzjon mit-TAC allokata lill-Unjoni, lil Stat Membru jew lil pajjiż terz.
            
         KAPITOLU II
   
      OPPORTUNITAJIET TAS-SAJD
   
   Artikolu 4
   TACs u allokazzjonijiet
   It-TACs, l-allokazzjonijiet ta’ dawn it-TACs fost l-Istati Membri, u l-kondizzjonijiet funzjonalment marbuta magħhom, fejn xieraq, huma stipulati fl-Anness.
   Artikolu 5
   Dispożizzjonijiet speċjali dwar l-allokazzjonijiet
   L-allokazzjoni ta’ opportunitajiet tas-sajd fost l-Istati Membri kif stipulat f’dan ir-Regolament għandha tkun bla preġudizzju għal:
   
               (a)
            
            
               skambji magħmula skont l-Artikolu 20(5) tar-Regolament (KE) Nru 2371/2002;
            
         
               (b)
            
            
               tnaqqis u riallokazzjonijiet magħmula skont l-Artikolu 37 tar-Regolament (KE) Nru 1224/2009;
            
         
               (c)
            
            
               ħatt l-art addizzjonali permess skont l-Artikolu 3 tar-Regolament (KE) Nru 847/96;
            
         
               (d)
            
            
               kwantitajiet miżmuma skont l-Artikolu 4 tar-Regolament (KE) Nru 847/96;
            
         
               (e)
            
            
               tnaqqis magħmul skont l-Artikoli 105 u 107 tar-Regolament (KE) Nru 1224/2009.
            
         Artikolu 6
   Kundizzjonijiet għall-ħatt l-art ta’ qabdiet u ta’ qabdiet inċidentali
   Il-ħut minn stokkijiet li għalihom l-opportunitajiet tas-sajd huma stabbiliti b’dan ir-Regolament għandu jinżamm abbord jew jinħatt l-art biss jekk:
   
               (a)
            
            
               il-qabdiet ikunu saru minn bastimenti ta’ Stat Membru li għandu kwota għalihom u li dik il-kwota ma tkunx ġiet eżawrita; jew
            
         
               (b)
            
            
               il-qabdiet jikkonsistu f’sehem ta’ kwota tal-Unjoni li ma ġietx allokata permezz ta’ kwota fost l-Istati Membri, u dik il-kwota tal-Unjoni ma ġietx eżawrita.
            
         KAPITOLU III
   
      DISPOŻIZZJONIJIET FINALI
   
   Artikolu 7
   Trażmissjoni ta’ data
   Meta, skont l-Artikoli 33 u 34 tar-Regolament (KE) Nru 1224/2009, l-Istati Membri jibagħtu data lill-Kummissjoni relatata mal-ħatt l-art ta’ kwantitajiet ta’ stokkijiet maqbuda, huma għandhom jużaw il-kodiċijiet tal-istokkijiet stabbiliti fl-Anness ta’ dan ir-Regolament.
   Artikolu 8
   Dħul fis-seħħ
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   Għandu japplika mill-1 ta’ Jannar 2013.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-20 ta’ Diċembru 2012.
      
         
            Għall-Kunsill
         
         
            Il-President
         
         A. D. MAVROYIANNIS
      
   
   
      (1)  ĠU L 358, 31.12.2002, p. 59.
   
      (2)  ĠU L 343, 22.12.2009, p. 1.
   
      (3)  ĠU L 115, 9.5.1996, p. 3.
   
      (4)  ĠU L 347, 30.12.2011, p. 44.
   
      ANNESS
      
         TACs applikabbli għall-bastimenti tal-UE f’żoni fejn jeżistu t-TACs skont l-ispeċi u ż-żona
      
      It-tabelli li ġejjin jistabbilixxu t-TACs u l-kwoti (f’tunnellati ta’ piż ħaj, ħlief fejn huwa speċifikat mod ieħor) skont l-istokk, u l-kundizzjonijiet marbuta magħhom b’mod funzjonali, fejn ikun il-każ.
      Ir-referenza għall-istokkijiet tal-ħut issir skont l-ordni alfabetika tal-ismijiet bil-Latin tal-ispeċi. Għall-finijiet ta’ dan ir-Regolament, hawn taħt hija mogħtija tabella komparattiva ta’ ismijiet bil-Latin u ismijiet komuni:
      
                  Isem xjentifiku
               
               
                  Kodiċi alfa-3
               
               
                  Isem komuni
               
            
                  
                     Psetta maxima
                  
               
               
                  TUR
               
               
                  Barbun imperjali
               
            
                  
                     Sprattus sprattus
                  
               
               
                  SPR
               
               
                  Laċċa kaħla
               
            
         
      
                  
                              Speċi
                           
                           
                              :
                           
                           
                              Barbun imperjali
                              
                                 Psetta maxima
                              
                           
                        
               
                  
                              Żona
                           
                           
                              :
                           
                           
                              L-ilmijiet tal-UE fil-Baħar l-Iswed
                              TUR/F37.4.2.C.
                           
                        
            
                  Bulgarija
               
               
                  43,2 
               
               
                  TAC Analitika
                  L-Artikolu 3 tar-Regolament (KE) Nru 847/96 ma għandux japplika.
                  L-Artikolu 4 tar-Regolament (KE) Nru 847/96 ma għandux japplika.
               
            
                  Rumanija
               
               
                  43,2 
               
            
                  Unjoni
               
               
                  86,4  (1)
                  
               
            
                  TAC
               
               
                  Mhux rilevanti
               
            
         
      
                  
                              Speċi
                           
                           
                              :
                           
                           
                              Laċċa kaħla
                              
                                 Sprattus sprattus
                              
                           
                        
               
                  
                              Żona
                           
                           
                              :
                           
                           
                              L-ilmijiet tal-UE fil-Baħar l-Iswed
                              SPR/F37.4.2.C
                           
                        
            
                  Bulgarija
               
               
                  8 032,5 
               
               
                  TAC Analitika
                  L-Artikolu 3 tar-Regolament (KE) Nru 847/96 ma għandux japplika.
                  L-Artikolu 4 tar-Regolament (KE) Nru 847/96 ma għandux japplika.
               
            
                  Rumanija
               
               
                  3 442,5 
               
            
                  Unjoni
               
               
                  11 475 
               
            
                  TAC
               
               
                  Mhux rilevanti
               
            
         (1)  L-ebda attività tas-sajd inkluż it-trażbord, it-teħid abbord, il-ħatt l-art u l-ewwel bejgħ ma għandu jkun permess mill-15 ta’ April sal-15 ta’ Ġunju 2013.